《贺新凉 叠韵再和》
清代·鲍之芬

逸句花生管。赋离居、西风落叶，乡心自遣。红豆从来多写怨，总是啼春莺燕。

谁画出、碧天凉汉。一片宫商云外度，顿铅华洗尽筝琶掩。

屈宋后，词人见。

赏心此夕还谁羡。想姮娥、白团扇底，佳期暗判。抛掷流黄机上锦，十二阑干倚遍。

也分领、客怀一半。何日秦楼联彩凤，续箫声、共待银河绚。

画屏暖，人无倦。

作者简介：鲍之芬，字药缤，一字浣云，丹徒人。诸生鲍皋女，户部郎中之钟妹，徐某室。与姊之蕙、之兰并工吟咏。